Úradný vestník L 138 , 01/06/1999 S. 0066 - 0069



Smernica Rady 1999/38/ES z 29. apríla 1999, ktorou sa po druhýkrát mení a dopĺňa smernica 90/394/EHS o ochrane pracovníkov pred rizikami z vystavenia účinkom karcinogénov pri práci a ktorou sa rozširuje o mutagény RADA EURÓPSKEJ ÚNIE, so zreteľom na Zmluvu o založení Európskeho spoločenstva a najmä na jej článok 118a, so zreteľom na smernicu Rady 90/394/EHS z 28. júna 1990 o ochrane pracovníkov pred rizikami z vystavenia účinkom karcinogénov pri práci (šiesta samostatná smernica v zmysle článku 16 ods. 1 smernice 89/391/EHS) [1], so zreteľom na návrh Komisie [2], predložený po poradách s Poradným výborom pre bezpečnosť, hygienu a ochranu zdravia pri práci, so zreteľom na stanovisko Hospodárskeho a sociálneho výboru [3], konajúc v súlade s postupom ustanoveným v článku 189c zmluvy [4] (1) keďže článok 118a zmluvy ustanovuje, že Rada prijme prostredníctvom smerníc minimálne požiadavky na podporu zlepšovania najmä pracovného prostredia, aby sa zaručila vyššia úroveň bezpečnosti a ochrany zdravia pracovníkov; (2) keďže v súlade s podmienkami daného článku takéto smernice majú vylúčiť ukladanie správnych, finančných a právnych obmedzení spôsobom, ktorý by bránil vytváraniu a rozvoju malých a stredných podnikov; (3) keďže mutagény zárodočných buniek sú látky, ktoré môžu vyvolať trvalú zmenu v množstve alebo štruktúre genetického materiálu bunky, ktorá spôsobí zmenu vo fenotypických vlastnostiach tejto bunky, čo sa môže preniesť na ich dcérske bunky; (4) keďže vzhľadom na mechanizmus ich pôsobenia mutagény zárodočných buniek môžu mať karcinogénne účinky; (5) keďže monomér vinylchloridu sa klasifikuje ako karcinogén kategórie 1 podľa smernice Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok [5]; (6) keďže z dôvodu zhody a jednoznačnosti by táto smernica mala obsahovať základné ustanovenia smernice Rady 78/610/EHS z 29. júna 1978 o aproximácii zákonov, predpisov a správnych opatrení členských štátov o ochrane zdravia pracovníkov ohrozených pôsobením monoméru vinylchloridu [6] bez zníženia úrovne ochrany bezpečnosti a zdravia pracovníkov; (7) keďže smernica 78/610/EHS môže byť zrušená po vykonaní tejto smernice; (8) keďže karcinogenita spôsobená prachom z dubového a bukového dreva sa potvrdila epidemiologickými štúdiami u ohrozených pracovníkov; keďže je veľmi pravdepodobné, že rakovinu môže u človeka vyvolať aj prach z iných druhov tvrdého dreva; keďže z tohto dôvodu príslušní pracovníci sú vystavení vážnemu potenciálnemu riziku vzniku rakoviny; (9) keďže pri ochrane zdravia pracovníkov by sa mala uplatňovať zásada prevencie; keďže z tohto dôvodu by smernica 90/394/EHS mala byť rozšírená o prach pochádzajúci zo všetkých druhov tvrdého dreva; (10) keďže je žiaduce, aby sa ďalej skúmala karcinogenita prachu pochádzajúceho z iných druhov dreva; keďže Komisia má predložiť návrhy na ochranu zdravia pracovníkov v prípadoch, kde bolo zistené riziko; (11) keďže článok 16 smernice 90/394/EHS ustanovuje určenie limitných hodnôt pre všetky karcinogény, u ktorých je to možné na základe dostupných informácií, vrátane vedeckých a technických údajov; (12) keďže je vhodné stanoviť takéto limitné hodnoty pre prach z tvrdého dreva; keďže súčasné limitné hodnoty monoméru vinylchloridu by mali byť znížené tak, aby čo najlepšie odrážali minimálnu úroveň technologickej praxe s ohľadom na faktory uskutočniteľnosti pri zachovaní cieľa zabezpečiť ochranu zdravia pracovníkov pri práci; (13) keďže pracovníci musia byť účinne chránení pred rizikom vzniku rakoviny v dôsledku vystavenia prachu z tvrdého dreva pri práci; keďže cieľom tejto smernice nie je obmedziť používanie dreva jeho nahradením inými materiálmi alebo nahradením používania určitých druhov dreva inými druhmi dreva; (14) keďže cieľom dodržiavania minimálnych požiadaviek na ochranu bezpečnosti a zdravia pracovníkov pred špecifickým ohrozením spôsobeným karcinogénmi nie je len zaistiť ochranu bezpečnosti a zdravia každého jedného pracovníka, ale aj poskytnúť úroveň minimálnej ochrany všetkým pracovníkom v spoločenstve; (15) keďže jednotná úroveň ochrany pred ohrozením spôsobeným karcinogénmi musí byť stanovená pre spoločenstvo ako celok; keďže daná úroveň ochrany musí byť určená rámcom všeobecných princípov, ktoré členským štátom umožnia zhodne uplatňovať minimálne požiadavky; (16) keďže doplnky obsiahnuté v tejto smernici predstavujú praktický aspekt vytvorenia sociálnej dimenzie vnútorného trhu; (17) keďže podľa rozhodnutia 74/325/EHS [7] Komisia má viesť porady s Poradným výborom pre bezpečnosť, hygienu a ochranu zdravia pri práci so zámerom vypracovať návrhy v tejto oblasti, PRIJALA TÚTO SMERNICU: Článok 1 Smernica 90/394/EHS sa týmto mení a dopĺňa nasledovne: 1. článok 1 ods. 4 sa nahrádza nasledovne: "4. Pokiaľ ide o azbest, ktorým sa zaoberá smernica 83/477/EHS [8], ustanovenia tejto smernice platia v prípade, keď sú výhodnejšie pre bezpečnosť a ochranu zdravia pri práci."; 2. do článku 2 sa za písm. a) vkladá nasledujúci bod: "aa) "mutagén"; znamená: i) látku, ktorá spĺňa kritériá klasifikácie ako mutagén kategórie 1 alebo 2 uvedenej v prílohe VI smernice 67/548/EHS; ii) prípravok zložený z jednej alebo viacerých látok uvedených v bode i), kde koncentrácia jednej alebo viacerých jednotlivých látok spĺňa požiadavky limitov koncentrácie pre klasifikáciu prípravku ako mutagénu kategórie 1 alebo 2 uvedeného: - v prílohe I smernice 67/548/EHS, alebo - v prílohe I smernice 88/379/EHS, ak sa látka alebo látky nenachádzajú v prílohe I smernice 67/548/EHS alebo sa v nej nachádzajú bez uvedenia limitu koncentrácie"; 3. v článku 1 ods. 1, článku 3 ods. 1 a 2, prvá a druhá zarážka a 4, článku 5 ods. 5 písm. c), d), e) a j), článku 6 písm. a) a b), článku 10 ods. 1, v úvodnej formulácii a v písmene a), v článku 11 ods. 2, článku 14 ods. 3, článku 16 ods. 1 a článku 17 ods. 2, sa slovo "karcinogény" nahrádza slovami "karcinogény alebo mutagény"; 4. v článku 2 písm. b), článku 4 ods. 1, článku 5 ods. 2 a 5, v nadpise a písmene a), sa slovo "karcinogén" nahrádza slovami "karcinogén alebo mutagén"; 5. do prílohy I sa vkladá nasledujúci oddiel: "5. Práca, ktorá zahŕňa vystavenie prachu z tvrdého dreva [9] 6. V prílohe III, sa časť A nahrádza nasledovne: "A. LIMITNÉ HODNOTY VYSTAVENIA PRI PRÁCI Názov Faktoru | EINECS | CAS | Limitné hodnoty | Poznámky | Prechodné opatrenia | mg/m3 | ppm | Benzén | 200–753–7 | 71–43–2 | 3,25 | 1 | Pokožka | Limitná hodnota: 3 ppm (= 9,75 mg/m3) do troch rokov od dátumu v článku 2 ods. 1 smernice 97/42/ES | Monomér vinylchloridu | 200-831 | 75–01–4 | 7,77 | 3 | — | — | Prach z tvrdého dreva | — | — | 5,0 | — | — | —" | Článok 2 Smernica 78/610/EHS sa ruší s účinnosťou od 29. apríla 2003. Článok 3 Na základe najnovších dostupných vedeckých údajov Komisia môže do dvoch rokov od dátumu prijatia tejto smernice predložiť Rade návrh na prijatie preskúmaných limitných hodnôt pre monomér vinylchloridu a prach z tvrdého dreva v súlade s článkom 118a zmluvy. Článok 4 1. Najneskôr do 29. apríla 2003 členské štáty prijmú zákony, iné právne predpisy a správne oparenia potrebné na dosiahnutie súladu s touto smernicou. Bezodkladne o tom informujú Komisiu. Tieto opatrenia prijaté členskými štátmi budú obsahovať odkaz na túto smernicu alebo budú doplnené o takýto odkaz pri príležitosti ich úradného uverejnenia. Spôsob, akým sa tento odkaz vykoná, určia členské štáty. 2. Členské štáty oznámia Komisii znenie ustanovení vnútroštátneho práva, ktoré prijímajú v oblasti upravenej touto smernicou. Článok 5 Táto smernica nadobúda účinnosť dňom jej uverejnenia v Úradnom vestníku Európskych poločenstiev. Článok 6 Táto smernica je adresovaná členským štátom. V Luxemburgu dňa 29. apríla 1999 Za Radu predseda W. Müller [1] Ú. v. ES L 196, 26.7.1990, s. 1. Smernica zmenená a doplnená v smernici 97/42/ES (Ú. v. ES L 179, 8.7.1997, s. 4) [2] Ú. v. ES C 123, 22.4.1998, s. 21. [3] Ú. v. ES C 284, 14.9.1998, s. 111. [4] Stanovisko Európskeho parlamentu z 22. októbra 1998 (Ú. v. ES C 341, 9.11.1998, s. 134), Spoločná pozícia Rady z 22. decembra 1998 (Ú. v. ES C 55, 25.2.1999, s. 39) a Rozhodnutie Európskeho parlamentu z 13. apríla 1999 (ešte nebolo uverejnené v úradnom vestníku). [5] Ú. v. ES L 196, 16.8.1967, s. 1. Smernica naposledy zmenená a doplnená smernicou 97/69/ES (Ú. v. ES L 343, 13.12.1997, s. 19). [6] Ú. v. ES L 197, 22.7.1978, s. 12. [7] Ú. v. ES L 185, 9.7.1974, s. 15. Rozhodnutie naposledy zmenené a doplnené v Zmluve o pridružení z roku 1994. [8] Ú. v. ES L 263, 24.9.1983, s. 25. Smernica naposledy zmenená a doplnená v smernici 98/24/ES (Ú. v. ES L 131, 5.5.1998, s. 11). [9] Zoznam niektorých tvrdých driev je v zväzku 62 Monografie o vyhodnotení karcinogénnych rizík na ľudí "Prach z dreva a formaldehyd";, uverejnený Medzinárodnou agentúrou pre výskum rakoviny, Lyon 1995."; --------------------------------------------------